KYK: Melania se ouers kry Amerikaanse burgerskap | Netwerk24
Pres. Donald Trump se skoonouers het in 'n private seremonie Amerikaanse burgers geword.
Viktor en Amalija Knavs, Melania Trump se Sloweense ouers, het die eed van burgerskap Donderdag in New York afgelê, berig die BBC.
Die egpaar het tot nou met groen kaarte, wat deur Melania geborg is, in Amerika gewoon.
Trump het in die verlede uitgevaar teen gesinsgegronde of "kettingimmigrasie". Hy is eerder ten gunste van 'n merietegegronde stelsel wat professionele persone bo gesinslede prioritiseer. Sy aanvalle op immigrasiewette en immigrante het hewige kritiek ontlok.
Melania het in 2016 'n Amerikaanse burger geword. Sy het in 2001 op 'n gesogte Einstein-visum vir mense van "buitengewone vermoë" in die VSA aangekom toe sy as model gewerk het.
Volgens die Amerikaanse immigrasiewet sou Melania se ouers minstens vyf jaar groen kaarte moes hê voordat hulle vir burgerskap kon aansoek doen.
Michael Wildes, die Knavse se prokureur wat die seremonie saam met hulle bygewoon het, sê hulle het dié vyfjaarvoorwaarde nagekom, maar hy weier om meer besonderhede te gee, berig The New York Times.
Wildes noem gesinsgegronde migrasie 'n "hoeksteen van ons immigrasieproses". Toe joernaliste hom vra of die egpaar burgerskap deur die stelsel verkry het, het hy geantwoord hy "veronderstel" so.